Vyjadrenie predkladateľa k žiadosti Železníc SR na prevzatie štátnej záruky podľa zákona č. 386/2002 Z. z. o štátnom dlhu a štátnych zárukách a ktorým sa dopĺňa zákon č. 291/2002 Z. z. o Štátnej pokladnici a o zmene a doplnení niektorých zákonov.

	Železnice SR predložili Ministerstvu dopravy, pôšt a telekomunikácií SR žiadosť o schválenie úverových podmienok medzi Železnicami SR a Československou obchodnou bankou, a.s., zahraničnou pobočkou v SR pre zabezpečenie pokračovania realizácie investičných programov v objeme  2 100 000 000 Sk..

	V zákone č. 164/1996 Z. z. o dráhach a o zmene zákona o živnostenskom podnikaní v znení neskorších predpisov je zakotvené, že štát sa spoluzúčastní  na udržiavaní prevádzkyschopnosti, rozvoji a modernizácií železničnej dopravnej infraštruktúry. Vláda SR uznesením č. 544/1999 k Návrhu ekonomickej stabilizácie a transformácie ŽSR komplexne reagovala na hospodársku situáciu ŽSR vrátane investičných rozvojových programov           čo následne v Projekte transformácie a reštrukturalizácie ŽSR, ktorý schválila uznesením           č. 830/2000 aj potvrdila, že sa zúčastní na financovaní modernizácie a rozvoji železničnej dopravnej infraštruktúry ročne čiastkou 3,45 mld. Sk formou kapitálových transferov            zo štátneho rozpočtu resp. z úverov so štátnou zárukou.

	Vláda SR uznesením č. 963/2002 schválila program rozvoja železničných ciest         do roku 2010 a návrh financovania investičných akcií. V roku 2002 už vláda SR uznesením   č. 453/2002 schválila úver so štátnou zárukou od Ľudovej banky   vo výške 1 mld. Sk na financovanie investícií.
	
	Železnice SR po neverejnom výbere vykonanom v spolupráci s pracovníkmi MF SR   a MDPT SR na základe predložených indikatívnych ponúk vybrali na financovanie pokračovania realizácie investičných programov ponuku Československej obchodnej banky, a.s. v celkovej výške   2,1 mld. Sk.

	Spomenutá banka je pripravená poskytnúť dlhodobý úver s 12 ročnou dobou splatnosti pričom 1. splátka bude realizovaná 36 mesiacov po podpise úverovej Zmluvy pri úrokovej sadzbe BM BRIBOR + 0,3 % p. a..

	Podľa návrhu úverovej zmluvy ČSOB poskytla ŽSR krátkodobý účelový úver 14.11.2002 vo výške 1. mld. Sk, ktorý bol použitý na prefinancovanie už realizovaných prioritných investičných projektov a bude najskôr uhradený zo schváleného úveru so štátnou zárukou.

	Návrh je spracovaný v súlade so zákonom č. 386/2002 Z. z. o štátnom dlhu a štátnych zárukách a ktorým sa dopĺňa zákon č. 291/2002 Z. z. o Štátnej pokladnici a o zmene               a doplnení niektorých zákonov a zákona č. 231/1999 Z. z. o štátnej pomoci v znení zákona     č. 434/2001 Z. z. . Predkladaný návrh obsahuje všetky prílohy v zmysle zákona č. 386/2002.

	Ministerstvo dopravy, pôšt a telekomunikácií SR súhlasí s použitím prostriedkov v objeme 2,1 mld. Sk podľa prílohy č. 9 predkladaného návrhu na zabezpečenie pokračovania realizácie investičných programov.

	Ministerstvo dopravy, pôšt a telekomunikácií SR súhlasí s predloženým návrhom       na prevzatie štátnej záruky do výšky 100 % úveru a do výšky 100 % úrokov a doporučuje jeho schválenie.

Bratislava, dňa 25.11.2002

								_____________________
								RNDr. Branislav Opaterný
								štátny tajomník MDPT SR

Záznam z rokovania  Úverového a záručného výboru vlády Slovenskej republiky
konaného dňa 11. 12. 2002

Prítomní:         p. Podstránsky, p. Kohútiková, p. Opaterný, p. Golian, p.Vitárius,
                                    p. Šlahor
Ospravedlnení:          p. Mikloš, p. Šimková, p. Lukáč

Program :

1.    Otvorenie

2.    Návrh na prevzatie štátnej záruky za úver pre Železnice SR poskytnutý ČSOB,  a.s.,  zahraničnou  pobočkou  v  SR  pre  zabezpečenie  pokračovania realizácie investičných programov v objeme 2,1 mld. Sk.

3.     Rôzne

K bodu 1

     Rokovanie  Výboru  otvoril  a  viedol p. štátny tajomník  Podstránsky, ktorý oboznámil prítomných s programom rokovania a požiadal členov Výboru o pripomienky  k  navrhovanému  programu.  Členovia Výboru navrhovaný program schválili.

K bodu 2

     Materiál   „Návrh na prevzatie štátnej záruky za úver pre Železnice SR poskytnutý   ČSOB,   a.s.,  zahraničnou  pobočkou  v  SR  pre  zabezpečenie pokračovania  realizácie  investičných  programov  v  objeme  2,1 mld. Sk.“ uviedol  p.  Podstránsky  a  doplnil,  že  „Návrh“ je predkladaný za účelom schválenia  zabezpečenia  financovania  realizácie investičných programov a vláda  SR  svojim  uznesením  č.  630  zo  dňa  12.  6 2002 schválila návrh rozdelenia  limitu  na prevzatie štátnych záruk pre rok 2002, v ktorom bolo na financovanie investícií nekrytých v štátnom rozpočte vyčlenené prevzatie štátnych  záruk  za  bankové úvery Železníc SR v objeme 4 mld. Sk. Následne boli  členovia   oboznámení    so  stanoviskom a pripomienkami zo zasadania Poradného  orgánu  Úverového  a  záručného  výboru vlády SR. Zároveň bol na rokovaní  rozdaný doplňujúci materiál k „Návrhu na prevzatie štátnej záruky...“, ktorý bol upravený v zmysle záverov z Poradného orgánu ÚZVV SR zo dňa 9.  12.  2002.  Členovia  výboru  sa  v  diskusii  vyjadrili najmä k otázke nedoplatkom Sociálnej poisťovni, Spoločnej zdravotnej poisťovni a Národnému úradu  práce,  kde  výška  z  penále  z  omeškania  je  vyššia  ako samotný nedoplatok.    Následne    členovia   výboru   prezentovali  svoje  odborné stanoviská  k  predloženému  „Návrhu“,  pričom  sa ujednotili na názore, že údaje  v  podnikateľskom  pláne  ŽSR  na  rok 2002 nie sú aktuálne, kurzové straty  sú  vysoké  a  treba  prehodnotiť  aj  osobné a prevádzkové náklady spoločnosti   a  zabezpečiť  ozdravenie  spoločnosti,  aby  nedochádzalo  k navyšovaniu už existujúceho dlhu.

Závery:

1.  Výbor  odporúča  po hlasovaní členov výboru vláde SR schváliť „Návrh na prevzatie  štátnej  záruky  za úver pre Železnice SR poskytnutý ČSOB, a.s., zahraničnou   pobočkou   v  SR  pre  zabezpečenie  pokračovania  realizácie investičných programov v objeme 2,1 mld. Sk.“ s podmienkami:
-   riešiť   spory   všeobecne  záväznými  právnymi  predpismi  platnými  v Slovenskej republike,
- aktualizácia podnikateľského plánu ŽSR ku koncu III. štvrťroka 2002
- doplnenie zoznamu investičných akcií spoločnosti

Hlasovanie: súhlasili: 4, nesúhlasil: 1, zdržal sa : 1

ŽIADOSŤ ŽELEZNÍC SLOVENSKEJ REPUBLIKY O SCHVÁLENIE ÚVEROVÝCH PODMIENOK MEDZI ŽELEZNICAMI SLOVENSKEJ REPUBLIKY  A ČESKOSLOVENSKOU OBCHODNOU BANKOU NA PREVZATIE ŠTÁTNEJ ZÁRUKY ZA UVEDENÝ ÚVER.

Žiadosť Železníc Slovenskej republiky o schválenie úverových podmienok medzi Železnicami Slovenskej republiky, Bratislava a Československou obchodnou bankou, a.s., a prevzatie štátnej záruky za uvedený úver

Obchodné meno a charakteristika žiadateľa:

Obchodné meno:		Železnice Slovenskej republiky, Bratislava
				v skrátenej forme ŽSR
Sídlo:				Klemensova 8,
	813 61 Bratislava
Dátum vzniku:			31.12.1993 
Číslo telefónu:			00421/2/5058 7260
Číslo faxu :			00421/2/5292 0604
IČO:				31 364 501 
DIČ:				31 364501/600
Právna forma:	Organizácia podľa zákona NR SR č. 258/1993 Z.z o Železniciach Slovenskej republiky.
Registrácia:	Železnice Slovenskej republiky sú inou právnickou osobou zapísanou v Obchodnom registri Okresného súdu Bratislava I, Vložka číslo 312/B. 
Základné imanie :	             37 874 037 576

Charakteristika žiadateľa

Železnice Slovenskej republiky boli zriadené Ministerstvom dopravy, spojov a verejných prác SR v zmysle Zák. NR SR č. 258/1993 Z.z. o Železniciach Slovenskej republiky ako právny nástupca Železníc Slovenskej republiky š.p.. Sú teda organizáciou svojho druhu s uplatnením prvkov obchodného a verejnoprávneho riadenia podniku.
Vzťahy medzi štátom a ŽSR upravuje zákon. ŽSR hospodária s majetkom štátu na podnikateľskom základe. Na výkony vo verejnom záujme je uplatnený zmluvný vzťah na princípe štátnych objednávok. V súčasnosti sa uplatňuje len na výkony pri prevádzkovaní dráhy.
Štatutárne orgány ŽSR sú správna rada a generálny riaditeľ ŽSR.
Železnice Slovenskej republiky zabezpečujú správu, prevádzku a obsluhu železničnej dopravnej cesty, ktoré zodpovedajú záujmom dopravnej politiky štátu a ich predmet činnosti je vymedzený ustanoveniami §2 zákona NR SR č. 258/1993 Z.z. v znení neskorších predpisov.
Železnice Slovenskej republiky  nedisponujú vhodnou štruktúrou  a rozsahom majetku potrebného na uzatvorenie záložných zmlúv v zmysle nariadenia vlády SR č.91/1996 Z.z.V súlade so zákonom č.258/1993 Z.z. o železniciach Slovenskej republiky v znení neskorších predpisov  a zákona č.92/1991 Z.z  o podmienkach prevodu majetku štátu na iné osoby v znení neskorších predpisov, nemôže byť majetok dopravnej cesty a Východoslovenské prekladiská Čierna nad Tisou a Maťovce predmetom záložného práva.

Zdôvodnenie:

         V uplynulom období sa vláda SR zaviazala medzinárodnými dohovormi o modernizácii železničných koridorov s cieľom koordinácie železničnej dopravy na území Slovenskej republiky v rámci európskej železničnej infraštruktúry. Následné právne úpravy podporujú zabezpečenie týchto investičných cieľov Železníc Slovenskej republiky.

          V zákone č. 164/1996 Z.z. o dráhach a o zmene zákona o živnostenskom podnikaní zo 17. mája 1996 v znení neskorších predpisov je záväzne stanovená povinnosť vlastníka dráhy udržiavať jej prevádzkyschopnosť, rozvoj a modernizáciu. 
          Následne Uznesením vlády č. 544/99 k ekonomickej stabilizácii a transformácii ŽSR z 30. júna 1999 prvý raz vláda komplexne reagovala na hospodársku situáciu ŽSR, vrátane oblasti  investičných rozvojových programov. V uvedenom uznesení vláda SR súhlasila s prevzatím štátnych záruk na zabezpečenie pokračovania stabilizácie hospodárenia a investičnej sanácie ŽSR ako aj prevzatím záväzku k úhrade plnej výšky ekonomicky oprávnených nákladov, ktoré by zabezpečili ekonomickú reprodukciu dráhy. 
          V roku 2000 vláda SR svojím uznesením č. 830/2000 schválila ”Projekt transformácie a reštrukturalizácie ŽSR”, a uložila vytvoriť podmienky pre financovanie rozvojových programov. Projekt transformácie a reštrukturalizácie vytvára základné predpoklady pre rozvoj podniku, pričom jeho cieľom z dlhodobého hľadiska je dosiahnuť nezávislosť železničného podniku na štátnom rozpočte.  V nadväznosti na spomínané uznesenie a rešpektujúc medzinárodné dohovory o modernizácii železničných koridorov sa vláda zaviazala vyčleniť na rozvoj a modernizáciu majetku železníc ročne 3,45 mld. Sk. Táto čiastka má byť poskytovaná ako ďalší kapitálový transfer štátu. 
          Uznesením č. 963 z 10. októbra 2001 vláda schválila program rozvoja železničných ciest do roku 2010 a návrh financovania investičných akcií.

          Vzhľadom na skutočnosť, že pre ŽSR nastali v roku 2002 náročné úlohy pri plnení investičných programov, bolo bezpodmienečne potrebné prijať rozhodnutie týkajúce sa ďalšieho postupu manažmentu v plnení Projektu transformácie a reštrukturalizácie. V prípade, že požadované čiastky na zabezpečenie záväzkov z investičného rozvoja medzinárodných koridorov nebudú realizované ako priame kapitálové výdavky štátneho rozpočtu, ako bolo schválené vládou, je alternatívne potrebné pristúpiť k preklenutiu týchto zdrojov úvermi so štátnou zárukou.
           Železnice Slovenskej republiky po dôkladnom neverejnom výbere vykonanom v spolupráci s pracovníkmi Ministerstva dopravy, pôšt a telekomunikácií a Ministerstva financií Slovenskej republiky na základe indikatívnych ponúk vybrali na financovanie pokračovania realizácie investičných programov ponuku Československej obchodnej banky, a.s. v celkovej výške 2 100 000  000 Sk. 
          Banka je pripravená poskytnúť dlhodobý úver s 12 ročnou dobou splatnosti, pričom     1. splátka bude realizovaná 36 mesiacov po podpise úverovej zmluvy pri úrokovej sadzbe   3M BRIBOR + 0,3 % p.a. 
          Ďalšie parametre a podmienky úverovej zmluvy sú:

Dlžník 	Železnice Slovenskej republiky 	
Veriteľ 	Československá obchodní banka, a.s., zahraničná pobočka  v SR  	
Účel financovania 	financovanie programu rozvoja  železničných ciest  a investičných akcií	
Suma istiny 	2 100.000.000,-- SKK	
Možnosť čerpania 	v deň podpisu úverovej zmluvy 	
Obdobie čerpania úveru 	na základe dohody medzi dlžníkom a veriteľom 	
Forma čerpania úveru 	postupne v tranžiach po dobu 6 mesiacov od uzatvorenia Úverovej zmluvy, na základe predloženia písomnej žiadosti dlžníka, predloženej do banky 10 kalendárnych dní pred dňom požadovaného čerpania. Prípustná je aj kratšia lehota ako 10 dní.	
Konečná splatnosť	12 rokov od podpisu zmluvy	
Predpoklady čerpania	•	Úverová zmluva bola právoplatne podpísaná
•	Predloženie štátnej záruky a ručiteľskej zmluvy
•	Text štátnej záruky akceptovaný Bankou
•	Čerpanie úveru v objeme 1 mld. SKK bude prednostne použité na splatenie prekleňovacieho úveru 
•	Neexistencia porušenia zmluvných podmienok
	
Splácanie 	Rovnomerné štvrťročné splátky úveru, pričom 1. splátka bude realizovaná 36 mesiacov  po podpise zmluvy 	
Úrokové obdobie 	3 mesačné.
Úroky budú účtované posledný pracovný deň úrokového obdobia.
Úroky budú počítané z denných zostatkov úverovej zadĺženosti na báze aktuálneho počtu uplynutých dní delené 360 dní (Act./360)	
Úroková sadzba	Variabilná úroková sadzba, fixovaná vždy na príslušné úrokové obdobie
3M BRIBOR + 0,3 % p.a.
platná vždy pre príslušné úrokové obdobie, fixovaná dva pracovné dni pred príslušným úrokovým obdobím. BRIBOR - úroková sadzba kótovaná na strane BRBO agentúry Reuters. 	
Spracovateľský poplatok	100.000,-- SKK jednorázovo z úverovej zmluvy, splatný v deň podpisu úverovej zmluvy. 	
Zabezpečenie 	Štátna záruka vystavená Ministerstvom financií SR	

           V súlade s navrhovaným spôsobom financovania investičných programov žiadam členov vlády o prijatie súhlasného stanoviska s predloženou dokumentáciou podľa navrhovaného znenia. 
Zdôrazňujem, že banka prejavila ochotu poskytnúť úverové zdroje do niekoľkých dní od termínu rozhodnutia vlády Slovenskej republiky prevziať štátnu záruku.
 
V Bratislave   . novembra 2002

Ing. Ladislav Saxa
generálny riaditeľ